Je Othenins de Bourgoigne, et nous Lore, contesse de Bourgoigne et dame de Salins, et je Jehans de Chalon, sires de Rochefort, et je Estienes de Chalon, sires de Vaignorriz, et je Perrins li Boviers, faisons savoir à touz ces qui verront ces lettres que, come li nobles bers Jehans, cuens de Bourgoigne et sires de Salins, mariz à nous, dite Lore, et pere à noz enfanz, eust fait division et partaiges de ses biens et de sa terre et de ses chestiaux entre nous per ses lettres pendant, nous, ladite Lore, pour noz enfanz que doudit conte avons, et nous, lidiz Othenins de Bourgoigne, et nous, li devantdiz Jehans de Chalon, Estienes et Perrins, volons et acordons, par le loux et par le consentement doudit conte, que ladite division soit nulle et que li heritaiges doudit conte, chestiaux, viles et rentes soient devisez et partis entiers, es bons us de Bourgoigne, loialment et en bone foy, c’est à savoir que à nous, ladite contesse, pour noz enfant doie avenir la tierce partie, et à moy, ledit Othenin, pour moy et pour mes freres et pour mes serours, l’autre tierce partie; et à nous, ledit Jehan de Chalon, Estienes et Perrin, l’autre tierce partie. Et est à savoir que nous volons, outroions et acordons que cildiz partaiges et cestedite division, ensi come dessus sunt devis, soient fait à regart et à dit à noble baron Thierriz, conte de Mombeliart, Estene, signour d’Oyseler, Symon de Jonvile, signour de Jayz, et Richart de Mombeliart, signour de Monfort, liquex doivent faire cesdiz partaiges bien et loialment, à lour esciant, per lour soirement. Et volons encores et acordons que les chestiaus et les rentes desquex lidiz Jehans, cuens de Bourgoigne et sires de Salins, estoit tenant à jour de la confection de ces lettres, soient mis, après le decès doudit conte, en la main des devantdiz Estene, signour d’Oyseler, Symon, signour de Jayz, qui les tiegnent et gardoient entretant que lidiz partaiges soient fait, et les rentes et les yssues gardoient pour nous ausi tanque lidiz partaiges soient fait, lesques yssues et lesquex fruit doivent estre partiz entierz, ansi come dessus est devis de l’eritaige. Et est à savoir que li chestiaus et les rentes, quiconque les tiegne de nous devantdiz, que sunt de part ledit conte venuz à nous, doivent estre mis audit partaige et en ladite division, senz ce que à nous, ladite Lore, contesse, et à nous autres devantdiz doit estre, saux tel droit et tel raison con nous poons avoir et devons par autre raison que per la division qui fut faite par ledit conte per sesdites lettres pendans; et prometons... En tesmoint de laquel chose, je, lidiz Othenins de Bourgoigne, et nous, ladite Lore, contesse, et je, li devantdiz Jehans de Chalon, et je, lidiz Estienes, avons mis noz seaux pendant en ces lettres. Et je, lidiz Perrins li Boviers, pour ce que je n’ay seal, ay prié et requis le religious home Willame, abbé de La Charité, qu’il mete son seel en ces lettres. Ce fut fait l’endemain de la nativité Nostre Dame, l’an de grace qui corroit per mil doux cens sexante et sait.